Оқыған наданнан жиіркенемін
"Оқыған наданнан жиіркенемін"|"https://madeniportal.kz/adebiet/oqygan-nadannan-ziirkenemin"
TITLE: Оқыған наданнан жиіркенемін
URL: https://madeniportal.kz/adebiet/oqygan-nadannan-ziirkenemin
META: "Оқыған наданнан жиіркенемін"|"https://madeniportal.kz/adebiet/oqygan-nadannan-ziirkenemin"
TOTAL WORDS: 313
TEXT: – Адамның басты қасиеті не деп ойлайсыз? – Адам боп қалу. – Ер-азаматтың басты қасиеті ше? – Өз биігінен төмендемеу. – Бақыт деген ұғымды қалай түсінесіз? – «Сират көпірінен өтпейінше, Хақ дидарын көрмейінше, бақыттымын дегенің бекер» дейді ғұламалар. Үлкен ұғымдағы, нағыз Бақыт дегенің сол! Ал былайынша, бақыт деген – жақсылыққа Жаратқанның мүмкіндік беріп тұруы. – Сүйікті әдеби кейіпкеріңіз кім? – Ондай бір кейіпкерге байланып көрмеппін. – Ең басты кемшілігіңіз қандай? – Жарқылдап не қарқылдап күле алмау. – Бос уақытыңызда немен айналысасыз? – Тауға қарап отыра бергім келеді. – Өмірге екінші рет келсеңіз, кім болуды қалар едіңіз? – Өмірге екінші рет келгеніңді өзің білмейтін болған соң, одан не пайда? – Қандай елде өмір сүргіңіз келеді? – Өз елімде. Өз елімнен қуылсам, түркі елдерінде. Ол жақтан да қуылсам, мұсылман елдерінде. – Қандай ерекше қабілетке ие болғыңыз келеді? – Тылсым дүниенің сырына бойлай білетін қабілетке ие болғым келеді. – Қандай сәттерде осалдық танытасыз? – Бір қатты көңілім қалған адамды кешіруге келгенде. – «Ғайыпқа сену» дегенді қалай түсінесіз? – Ғайыпқа сенуді Құдайға сену деп түсінемін. – Егер өнертапқыш болсаңыз, не нәрсені ойлап табар едіңіз? – Дәл қазір бір жастағы немеремнің ойсанасына лайықталған құрылғы ойлап табар едім. – Неден жиіркенесіз? – Оқыған наданнан жиіркенемін. – Сіз үшін ең ұнамсыз тарихи тұлға кім? – Голощекин. – Жиі айтатын қанатты сөзіңіз? – «Аққа Құдай жақ». – Көзіңізге жиі жас аласыз ба? – Жиі деп айтсам да болады. – Үнемі есіңізде жүретін Абайдың бір сөзі? – «Сенбе жұртқа, тұрса да қанша мақтап» – Қазіргі адамдардың бойынан қандай қасиеттер жоғалып барады? – Аңқаулық. Сенгіштік. – Біздің заманымыздың мықты ақыны кім? Мықты жазушысы ше? – Біреуге алабөтен ерекшелеп баға беруді, әсіресе тізімді жек көремін. – Жас қаламгерлердің бойынан қандай артықшылықтар мен кемшіліктерді көріп жүрсіз? – Артықшылықтары – өздерін де, сөздерін де жақсы жарнамалай алатындықтары, кемшіліктері де сол. ЖАҢАЛЫҚТАР АЙМАҚТАР АВТОРЛАР СҰХБАТТАР MADENI TV ӘДЕБИЕТ ТЕАТР МУЗЕЙ КІТАПХАНА МУЗЫКА КИНО БЕЙНЕЛЕУ ӨНЕРІ САЛТ-ДӘСТҮР ТУРИЗМ
